TikTok-‘komediant’ in die sop oor donkies(Foto: NDBV/Facebook) Vier donkies wat in ŉ TikTok-video geslaan en geteister is, is deur die Nasionale Dierebeskermingsvereniging (NDBV) gered en na ŉ plek van veiligheid geneem. Die organisasie het inligting van die publiek ontvang oor die mishandeling van die donkies in ŉ video wat op dié sosialemedianetwerk gedeel is – glo in ŉ poging om humoristiese inhoud vir die “akteur/musikant” se volgelinge te skep. Die NDBV het slegs die persoon se skuilnaam gehad, maar het ŉ intensiewe ondersoek van stapel gestuur om die donkies en die vermeende oortreder op te spoor. “Die welstand van die donkies was die NDBV se eerste prioriteit. Ná hulle in ŉ dorpie in Limpopo opgespoor is, is al vier donkies gered en na ŉ plek van veiligheid geneem,” het die organisasie gesê. “ŉ Veearts het na die donkies omgesien. Hulle word versorg en ontvang ondersteuning. Hierdie donkies sal nooit weer in die sorg van die oortreder gelaat word nie.” Die vermeende oortreder was nie teenwoordig toe die NDBV die donkies opgespoor het nie. Die organisasie het aansoek gedoen vir ŉ lasbrief vir sy inhegtenisneming en dit is deur die hof toegestaan. Strafregtelike klagtes is ook teen die man aanhangig gemaak kragtens die Dierebeskermingswet. “Die NDBV is vol vertroue dat hy vinnig aangekeer sal word en dat hy aanspreeklik gehou sal word vir sy veragtelike optrede. Die mishandelaar het nie net doelbewus die donkies seergemaak nie, maar ook die mense, wat op donkies staatmaak vir oorlewing, se eer aangetas. Hy het Suid-Afrikaners in ŉ baie negatiewe lig gestel voor die res van die wêreld. Enigiemand wat invloed het oor ander, moet deur ŉ goeie voorbeeld lei en nie geweld en mishandeling bevorder nie.”